<classify> WAZIRI wa Viwanda na Biashara, Joseph Kakunda amewataka wenye viwanda vya nguo nchini kuchangamkia soko kubwa la nguo la Afrika Mashariki kwenye nchi ya Kenya, Uganda, Rwanda na nchini za ukanda wa maziwa makuu, ikiwemo Jamhuri ya Kidemokrasia ya Kongo DRC.Pia amewataka Watanzania kuondoa dhana potofu iliyojengeka miongoni mwao ya kudharau bidhaa zinazotengenezwa na viwanda vya ndani kwa vile zina sifa, ubora na viwango vinavyohitajika soko la Afrika Mashariki na hata Afrika.Kakunda aliyasema hayo mwishoni mwa wiki wakati wa ziara yake ya siku moja mkoani Morogoro alipotembelea Kiwanda cha nguo cha 21st Century kilichopo eneo la viwanda Kihonda, mjini hapa na kuzungumza na viongozi wa kiwanda pamoja na wafanyakazi .Soko la Afrika Mashariki la nguo lipo kubwa, hivyo wenye viwanda vya kutengeneza nguo walitumie. Nimejionea hapa nguo za vitenge, mashuka na nyingine kuna viwango vikubwa kuingiza kwenye soko la nguo la Afrika Mashariki, kinachotakiwa ni kuendelea kuongeza ubora wa bidhaa, alisema Waziri Kakunda ambaye kiwandani hapo alielezwa na meneja uzalishaji, Clement Munisi kuwa, wana uwezo wa kushindana na viwanda vingi duniani.Waziri alisema, kwa sasa wenye viwanda vya kutengeneza nguo nchini bado hawajalifikia soko kubwa la nguo lililopo katika nchini za Kenya, Uganda, Rwanda, soko la Jamhuri ya Kidemokrasia ya Kongo DRC na Zambia. Soko la Kongo halijatumiwa vizuri pamoja na soko la nchini Zambia na hivi karibuni nitakwenda kikazi nchini Zambia ni muhimu kwa wazalishaji wa nguo kuchangamkia fursa hii ya kutangaza bidhaa za nguo, alisema Kakunda.Kutokana na ubora wa bidhaa zinazozalishwa na viwanda vya Tanzania, ametoa m wito kwa Watanzania kutodharau bidhaa za nyumbani na badala yake wazithamini na kuzipenda. kiwanda hicho ambacho awali kilijulikana kama Morogoro Polyster ni moja ya viwanda 16 ambavyo vilijengwa na Baba wa Taifa, Mwalimu Julius Kambarage Nyerere. Naye Meneja Uzalishaji wa kiwanda hicho, Clement Munisi alisema kiwanda kina uwezo wa kutengeneza nguo zenye viwango vyote duniani na wanaweza kushindana na nchi yoyote katika soko la kutengeneza nguo.  <topic>: KITAIFA 